જે જમાનામાં સ્ત્રીમુક્તિના અને સ્ત્રીશિક્ષણના પ્રયાસોનો હજુ પ્રારંભ જ થયો હતો, તે જમાનામાં ગુજરાતી પ્રવાસસાહિત્ય ક્ષેત્રે નિર્ભેળ અને સ્વતંત્ર પ્રવાસવર્ણનનો પ્રથમ ગ્રંથ 'ગોમંડળ પરિક્રમ' ગોંડળના મહારાણી નંદકુંવરબા પાસેથી મળે છે. બ. ક. ઠાકોર આ ગ્રંથનીનોંધ લેતાં કહેલું : ' આ ગ્રંથમાં પ્રવાસવર્ણનમાં જે જે ગુણો મુખ્યત્વે કરીને જોઇએ તેમાનાં કેટલાંક એવા સારા પ્રમાણમાં વિદ્યમાન છે કે આપણાં કરતાં એવા વિષયોમાં વધારે ખેડાયેલી ભાષામાં પણ આવો ગ્રંથ પ્રસિદ્ધ થાય તો એ ગ્રંથના પોતાના ગુણોને માટે જ આપોઆપ નોંધ લેવાય.